Valke snuffel militêre springstof, ammunisie uitVan die ammunisie waarop die Valke beslag gelê het. Foto: Verskaf Militêre springstof en ammunisie is Donderdag by ŉ sakeperseel in Makhado (Louis Trichardt) gevind. Kapt. Matimba Maluleke, provinsiale woordvoerder van die Valke in Limpopo, het gesê die Valke se georganiseerde misdaadeenheid het inligting ontvang dat springstof by die perseel aangehou word, waarna ŉ klopjag uitgevoer is. “Die lede het beslag gelê op onder meer ŉ geweergranaat, seinpatrone, ŉ R1-magasyn en altesaam 552 patrone van ŉ R5-geweer,” het Maluleke gesê. Die eienaar van die onderneming, ŉ 46-jarige verdagte, is in hegtenis geneem. Die verdagte moet Maandag in die Makhado-landdroshof verskyn op aanklag van die onwettige besit van springstof en ammunisie. Die Valke se ondersoek duur voort om vas te stel waarvoor die springstof en ammunisie beplan was om gebruik te word. Van die ammunisie waarop die Valke beslag gelê het. Foto: Verskaf